การประปานครหลวง ร่วมมือกรมชลประทาน ปฏิบัติการกระแทกลิ่มความเค็มในแม่น้ำเจ้าพระยา
นายรักษ์ศักดิ์ สุริยหาร รองผู้ว่าการการประปานครหลวง หรือ กปน. เปิดเผยว่า จากการบูรณาการร่วมกับหน่วยงานต่างๆ เพื่อเฝ้าระวังสถานการณ์ภัยแล้งและสถานการณ์น้ำทะเลหนุนสูงในแม่น้ำเจ้าพระยา ช่วงวันที่ 14-18 กุมภาพันธ์ 2565 โดย กปน. ได้ร่วมมือกับกรมชลประทาน ปฏิบัติการกระแทกลิ่มความเค็มในแม่น้ำเจ้าพระยา ( Water Hammer Operation ) เพื่อผลักดันลิ่มความเค็มให้ห่างจากสถานีสูบน้ำดิบสำแลมากที่สุด ในระหว่างวันที่ 14-17 กุมภาพันธ์ 2565 รวมทั้งแผนรองรับอื่นๆปัจจุบันน้ำดิบในแม่น้ำเจ้าพระยา ณ สถานีสูบน้ำดิบสำแล อำเภอเมือง จังหวัดปทุมธานี ซึ่งเป็นจุดรับน้ำดิบเพื่อนำมาผลิตน้ำประปา ค่าความเค็มในแม่น้ำเจ้าพระยายังอยู่ในเกณฑ์มาตรฐานแนะนำขององค์การอนามัยโลก (WHO) คือต่ำกว่า 0.25 กรัมต่อลิตร สามารถผลิตน้ำประปาตามปกติ ทั้งคุณภาพและรสชาติ ขอให้ประชาชนมั่นใจว่าภาวะน้ำทะเลหนุนระลอกนี้ จะไม่ส่งผลต่อการผลิตน้ำประปา อย่างไรก็ตาม หากสถานการณ์รุนแรงขึ้น กปน. จะแจ้งให้ประชาชนรับทราบข้อมูลล่วงหน้า เพื่อให้ประชาชนวางแผนการใช้น้ำและสำรองน้ำประปาได้อย่างเหมาะสมทันท่วงที